

# Lipoti Atoaga Vailiiliga Aogā (Iulai 2023 – 29 Fepuari 2024)

# Otootoga

Na faavae le Survivor Experiences Service ia Iulai 2023. Talu mai le vaitaimi na faavae ai, na maua ai vailiiliga aogā e ono faaaoga e toe faaleleia ai faiga tumau e faasa‘o ai. E ui i le umi o se vaitaimi na tau faatulaga ai le faavae mai o le Auaunaga, ua faailoa mai i vailiiliga aogā le tāua o faiga e aofia uma ai tagata, maua gofie o auaunaga, ma le patino o le lagolagosua mo tagata na sauaina i nofoaga na tausi ai.

**Vailiiliga Aogā**

O le tasi o vailiiliga aogā le talatala o le faamatalaina o le faaupuga ‘Tagata Faasaoina.‘ E tatau na aofia ai tagata tonu na aafia sa‘o lava i sauaga ma aiga, tagata, ma ē maitauina sauaga. E moomia le tulaga lea mo le toe faasa‘o o faiga faavae e tali atu ai i vaega atoa uma na sauaina.

O le isi vailiiliga aogā na maua mai ai o le lē faatuatuaina o matagaluega a le malo ma le lē maua gofie o auaunaga ua fai ma faalavelave i tagata na faasaoina faapea foi i le Auaunaga. E mafai na toe maua le faatuatuaga ma le talitonuga mautinoa pe a sagatonu feiloaiga ma tagata, faiga e maua gofie ai faamatalaga, ma faia auala e faafaigofie ai le maua o auaunaga ma le fesoasoani.

E lē na o taui tupe e tatau ona taulai i ai faiga e toe faasa‘o ai. E tatau na aofia ai ma isi tulaga na māua i manatu o tagata na faasaoina. E tāua le aofia i le faiga faavae e toe faasa‘o ai le tuuitiitia o le taimi e faagasolo ai talosaga ma faaitiitia tulaga e toe fafagu ai mea na afaina ai auā se tali atu i mea o moomia e tagata na faasaoina.

E tatau lava na vaai toto‘a i le faagasologa o faia nei mo tagata na faasaoina e iai manaoga faapitoa ma faaletonu faaletino ina ia mautinoa o aofia ma maua gofie mea o moomia. E tatau lava na patino faiga e tali atu ai ia fetaui tonu ma fesootaiga eseese ma tulaga e maua gofie ai auaunaga mo tagata na faasaoina.

**Vailiiliga aogā mo tagata ua ave i ai le faamuamua**

O i latou nei ua vaevaeina i ai vaega e fa o faamamafa i ai se taulaiga a le Auaunaga – Tagata Māori, Pasifika, Logonoa ma Manaoga Faapitoa, ma le LGBTQIA+. O i latou nei e tele na lē amanaia i auaunaga faitele e pei o le auaunaga lenei. E lē mafai ona lē fetaiai ma luitau pe a feiloai ma i latou nei ma e moomia le patino o faiga e faatino ai lea faamoemoe. Ua manatu ai le Auaunaga e sili ai le atiae o le faatuatuaga e auala atu i le malamalama i tulaga patino i tu ma agaifanua, ia talafeagai auala e fesootai ai, ma malamalama i faiga faailoga tagata ua loa tausaga o aafia ai.

E lē natia le vaeluaina o se manatu i tagata Pasifika e feiloai ma le Auaunaga ona o tulaga sa fetaiai ai ma pulega a le malo. O se tulaga ua manatu ai le Auaunaga e taulai le toe atiae o sootaga e maua ai le faatuatuaga ma se siosiomaga e malu ma lagolagoina ai.

E patino manaoga ma auala e fesootai i ai ma tagata Logonoa/faaletonu faaletino, ma e lē mafai ona nini faatasi ma isi. E moomia le patino o faiga e fetaui tonu ma faaletonu ma tulaga taitasi. O lo o faagasolo galuega a le Auaunaga e saunia metotia eseese e fesootai ai, ma faiga e lagolagoina ai Talatalaga Patino ma tagata Logonoa, ma fetuunai le faiga o feau tusitusia ia fetaui ma tagata Logonoa ma ē iai manaoga faapitoa po o faaletonu faaletino.

Na sologa lelei feiloaiga na faia ma tagata LGBTQIA+ ma MVPFAFF+. Peitai, e le i iloga ona laasia le tulaga e lesitala ai ma faia talatalaga patino ma i latou nei ona o le aveaveai o le lē talitonuina o manatu a i latou nei. E ō faatasi le faailoga tagata, faamāasiasi, ma le vaai faatauvaa ia i latou nei, ua mausali ai lava le leai o se faatuatuaina o pulega ma auaunaga. E ioeina e le Pulega le moomia o le patino o faiga e tali atu ai e faatupu ai le faatuatuaga ma aogā le auai ai o i latou nei.

E faatāua e tagata Māori le auai o tagata Māori i le tau fuafuaina o faaiuga fai mo tagata Māori na faasaoina. E tusa ma manatu na faaalia mai e iwi ma hapū, o lo o iloiloina e le Auaunaga le faavae ai o se faiga tau aoaoga mo le fia maua o auala sili e tali atu ai i atugaluga ma atiae avanoa e aogā mo le auai ai o tagata. Na faaaoga e le Auaunaga faiga masani mo i latou nei, faamaopoopo faatasiga e taimua ai i latou lava, ma fesootaiga faifai pea, ma faamautinoa le faaaoga o faiga moni ma le sa‘o e fesootai ai.

**Faaiuga**

Ua faailoa mai i vailiiliga aogā le tāua o le gauai o faiga uma i le Tagata na Faasaoina e tusa ma se fuafuaga e faavae i ai faiga faavae e toe faasa‘o ai. O le aogā foi lena o le faiga faavae fou e maua ai lagolagosua e aogā mo tagata na faasaoina ma tagata o lo o lagolagoina i latou, pe a fua faamoemoega uma i manatu autu, luitau, ma fesootaiga aogā ma tagata ua faaautu i ai talatalaga. E tāua le atiae o le malamalama i tu ma agaifanua, faatalanoaga ma tagata, ma le amatamea i fesootaiga uma.